Πλαίσιο 1: Ενσωμάτωση των Στόχων Βιώσιμης Ανάπτυξης (ΣΒΑ) και των ζητημάτων περιβαλλοντικής βιωσιμότητας στο Ευρωπαϊκό Εξάμηνο

·Σύμφωνα με το νομικό πεδίο εφαρμογής του Ευρωπαϊκού Εξαμήνου, η ενσωμάτωση των ΣΒΑ επικεντρώνεται στη μακροοικονομική τους διάσταση και στο πώς μπορούν να επιτευχθούν μέσω των οικονομικών και κοινωνικών πολιτικών, καθώς και των πολιτικών για την απασχόληση. Ο μετασχηματισμός σε βιώσιμη οικονομία αποτελεί καθοριστική πρόκληση με επιπτώσεις για την ανάπτυξη και την απασχόληση. Κατά συνέπεια, η μακροοικονομική αυτή διάσταση έχει ευρύτερη προοπτική και οι σχετικές με τους ΣΒΑ πολιτικές και προκλήσεις επισημαίνονται σε όλες τις ανά χώρα εκθέσεις, σύμφωνα με την Πράσινη Συμφωνία και την ετήσια στρατηγική για τη βιώσιμη ανάπτυξη Αυτό συνάδει με τον ευρωπαϊκό πυλώνα κοινωνικών δικαιωμάτων, ο οποίος καθοδηγεί την ανανεωμένη σύγκλιση προς καλύτερες συνθήκες εργασίας και διαβίωσης στην ΕΕ, και με τον κοινωνικό πίνακα αποτελεσμάτων του που παρακολουθεί την εφαρμογή του.

·Σύμφωνα με την Πράσινη Συμφωνία και την ετήσια στρατηγική για τη βιώσιμη ανάπτυξη, η περιβαλλοντική βιωσιμότητα ενσωματώνεται πλήρως στη διαδικασία του Ευρωπαϊκού Εξαμήνου. Οι ανά χώρα εκθέσεις του 2020 αποτυπώνουν αυτήν τη νέα προσέγγιση μέσω νέου ειδικού τμήματος. Αυτό συμβάλλει περαιτέρω στην ενσωμάτωση των ΣΒΑ στο Εξάμηνο. Το νέο τμήμα σχετικά με την περιβαλλοντική βιωσιμότητα παρέχει πιο ολοκληρωμένη ανάλυση των περιβαλλοντικών και κλιματικών προκλήσεων των κρατών μελών, με έμφαση στους τομείς που συνδέονται με τις οικονομικές πολιτικές και τις πολιτικές απασχόλησης, συμπεριλαμβανομένων των κοινωνικών επιπτώσεων αυτών των προκλήσεων και πολιτικών.

·Κάθε έκθεση χώρας περιλαμβάνει επίσης νέο παράρτημα που παρουσιάζει τις επιδόσεις των επιμέρους κρατών μελών σε σχέση με τους ΣΒΑ, καθώς και την τάση την τελευταία πενταετία. Με βάση την ετήσια εμβληματική δημοσίευση της Eurostat για τη βιώσιμη ανάπτυξη με τίτλο «Monitoring report on progress towards the SDGs in an EU context — 2019 edition» (Έκθεση παρακολούθησης της προόδου ως προς την επίτευξη των ΣΒΑ στο πλαίσιο της ΕΕ — έκδοση 2019), οι ανά χώρα εκθέσεις παραπέμπουν στα διαθέσιμα στατιστικά στοιχεία για την παρακολούθηση των επιδόσεων των κρατών μελών.

·Στο μέλλον, θα διεξαχθεί περαιτέρω εμπεριστατωμένη ανάλυση ώστε να παρακολουθείται η εφαρμογή των ΣΒΑ και να αποτυπώνεται η μετάβαση σε μια κλιματικά ουδέτερη και αποδοτική ως προς τους πόρους οικονομία. Ως πρώτο βήμα, η ετήσια εμβληματική δημοσίευση της Eurostat σχετικά με τις επιδόσεις ως προς την επίτευξη των ΣΒΑ θα επισπευστεί, ώστε να είναι έτοιμη κατά την έναρξη του επόμενου κύκλου του Ευρωπαϊκού Εξαμήνου. Οι σχετικές με τους ΣΒΑ πληροφορίες, τις οποίες τα κράτη μέλη καλούνται να παράσχουν στα εθνικά τους προγράμματα μεταρρυθμίσεων από το 2020, θα συμπληρώνουν την εν λόγω αξιολόγηση της προόδου. Η Επιτροπή καταβάλλει επίσης προσπάθειες να διευρύνει την εργαλειοθήκη της για να βελτιωθεί η ανάλυση των μακροοικονομικών και κοινωνικών επιπτώσεων της οικολογικής μετάβασης σε μελλοντικούς κύκλους του Εξαμήνου. Για τον σκοπό αυτόν, αναπτύσσεται ένα σύνολο βασικών δεικτών με στόχο να εφαρμοστεί από τον επόμενο κύκλο του Εξαμήνου. Η Επιτροπή θα συνεργαστεί στενά με τα κράτη μέλη και άλλα ενδιαφερόμενα μέρη για την ανάπτυξη της εργαλειοθήκης.